text: Sønderjyske-back kræver forbedring før tredje finale
  05 april 2013 kl. 10.29
  Sønderjyske har brug for en udesejr i Frederikshavn, og det kræver forbedringer, siger backen Anders Overmark
  Sønderjyske jagter en nødvendig udesejr, når ishockeyklubben i aften møder Frederikshavn White Hawks på udebane i den tredje af op til syv DM-finaler.
  Stillingen er 1-1 i kampe, og eftersom Frederikshavn sluttede bedst af holdene i grundspillet, har holdet fordel af hjemmebane i en eventuelt syvende DM-finale.
  Sønderjyske-backen Anders Overmark forventer en lige kamp.
  - Der bliver formentlig en tæt kamp igen. I forhold til den første kamp deroppe skal vi stå tættere og mere kompakt, siger han til Sønderjyskes hjemmeside.
  - Vi stod for langt fra vores markeringer i midterzonen, og det gav dem for meget tid og plads at skøjte på. Kan vi indsnævre pladsen lidt i midtzonen, vil vi også få lidt flere turnovers, siger Anders Overmark.
  Frederikshavn vandt den første finalekamp 3-1 på hjemmebane, men Sønderjyske tog revanche ved at vinde 5-1 hjemme i den anden finalekamp.
  Bag de overbevisende cifre ligger dog en tæt kamp, som først blev afgjort med tre Sønderjyske-scoringer mod kampens afslutning.
  - Cifrene 5-1 var lidt misvisende. Det var en tæt kamp, som var en finale værdig, siger Anders Overmark.
  Sønderjyske har fordel af hjemmebane på søndag, når holdene mødes i den fjerde finalekamp.
  